Заҳрҳои саноатӣ

Заҳрҳои саноатӣ — маводди кимиёие, ки бинобар риоя накардани қоидаҳои бехатарии кор ва беҳдошти меҳнат ба одам зарар мерасонанд. 

 Тавсиф 
Заҳрҳои саноатӣ вобаста ба таъсири худ гуногун мешаванд. Таъсири заҳрҳои саноатӣ ба ҳолати андомгон, бемориҳои ҷойдошта ва синну соли одам вобаста аст. Баъзе моддаҳои кимиёӣ, аз қабили метанол ва формалдегид, ба занҳо нисбат ба мардҳо бештар таъсир мерасонанд. Таъсири заҳрҳои фалаҷсозандаи силсилаи асаб ба дӯстдорони шароб зиёдтар аст.

Заҳролудӣ аз маводди кимиёии саноатӣ фаврӣ ва тадриҷӣ (шадид ва музмин) мешавад. Заҳролудии фаврӣ якбора дар натиҷаи таъсири миқдори зиёди моддаи заҳрогин пайдо шуда, фаъолияти андомгонро зуд халалдор месозад. Заҳролудии тадриҷӣ бошад, бинобар таъсири миқдори кам ва бардавоми заҳрҳо дар муддати мадид рух медиҳад. Миқдори заҳрҳои саноатиро дар ҳаво аз рӯи мг/л чен мекунанд. Ба заҳрҳои саноатӣ филиззоти вазнин, сурбу симоб, пайвастҳои мушкин, нитропайвастҳо, аминопайвастҳо, карбоҳидридҳои галогендор ва пайвастҳои органикии фосфор мансубанд. Бо мақсади пешгирӣ кардани заҳролудшавӣ заҳрҳои қотилро аз истеҳсолот дур ва ба ҷои онҳо аз моддаҳои заҳрнокиашон кам истифода мекунанд. Рӯзи кории кӯтоҳ, рухсатии бардавоми ашхосе, ки бо маводди заҳрнок сари кор доранд, истифодаи ҳавотозакунак, либоси муҳофизатӣ, противогаз, респиратор, зуд-зуд иваз намудани либоси таг, муоинаи тиббӣ, ғизои шифобахш ва амсоли онҳо аз ҷумлаи тадбирҳои босамари пешгирии заҳролудӣ аз заҳрҳои саноатӣ мебошанд. Илман асоснок кардани акти қонунгузории беҳдорӣ (масъалаи беҳдошт ва ба эътидол овардани омилҳои муҳити атроф) ва муқаррар намудани ҳадди имконпазири консентратсия (ҲИК; миқдори заҳрҳои саноатие, ки дар тӯли кори ҳаштсоата то охири умр барои кормандон безарар аст) низ басо муҳим мебошад. ҲИК дар мавриди таҳия кардани лоиҳаи бинои корхонаҳо, таҷҳизот ва ҳаворасӣ аз ҷумлаи меъёрҳои ҳатмии беҳдорӣ маҳсуб мешавад.

 Эзоҳ 

 Адабиёт